Twee sterf toe vragmotor, motors bots | Maroela Media
'n Vragmotor en verskeie ligte motors was in die ongeluk betrokke (Foto: Verskaf)
Twee mense is dood en vyf beseer toe 'n vragmotor en verskeie ander motors Vrydag in 'n ongeluk op die R40 in Nelspruit, Mpumalanga, betrokke was. Die vragmotor het ná die ongeluk aan die brand geslaan.
Volgens Russel Meiring, woordvoerder van ER24, het paramedici by hul aankoms op die toneel die uitgebrande vragmotor langs die pad aangetref. Verskeie ligte motors se opgefrommelde wrakke het in die middel van die pad gestaan.
"Paramedici het twee mense in die vragmotor aangetref. Albei is op die toneel dood verklaar," sê Meiring.
"Onder die beseerdes was een persoon in 'n kritieke toestand terwyl vier ander matige beserings opgedoen het."
Die beseerdes is op die toneel behandel voordat hulle per ambulans na nabygeleë hospitale geneem is vir verdere mediese behandeling.
Die vragmotor wat teerpale vervoer het se remme het blykbaar onklaar geraak en in die voertuie ingeploeg. Die R40 is die hoof roete wat Nelspruit en Witrivier verbind. Die pad is in 'n goeie toestand en dra heelwat verkeer.